
ODLUKA... GLAVNE UPRAVE ZA REGULACIJU IGARA NA SREĆU O IZMJENAMA ODLUKE GLAVNE UPRAVE ZA REGULACIJU IGARA NA SREĆU OD 12. SRPNJA 2012. O ODOBRAVANJU ODREDBE O PROVEDBI ČLANAKA 26. I 27. KRALJEVSKE UREDBE 1613/2011 OD 14. STUDENOGA O IDENTIFIKACIJI SUDIONIKA U IGRAMA NA SREĆU I NADZORU NAD SUBJEKTIVNIM ZABRANAMA SUDJELOVANJA U IGRAMA NA SREĆU TE ODLUKE GLAVNE UPRAVE ZA REGULACIJU IGARA NA SREĆU OD 6. LISTOPADA 2014. O ODOBRAVANJU PODATKOVNOG MODELA SUSTAVA ZA NADZOR INFORMACIJA KOJI ODGOVARA EVIDENCIJI PRIREĐIVANJA IGARA NA SREĆU.
Zakonom 13/2011 od 27. svibnja o regulaciji igara na sreću uspostavlja se regulatorni okvir za aktivnosti igara na sreću na razini države u cilju zaštite javnog poretka, borbe protiv prijevara, sprečavanja ovisnosti, zaštite prava maloljetnika i zaštite prava sudionika igara.
U okviru provedbe tog zakona donesena je Kraljevska uredba 1613/2011 od 14. studenoga, kojom se provodi Zakon 13/2011 od 27. svibnja o regulaciji igara na sreću s obzirom na tehničke zahtjeve aktivnosti igara na sreću. U člancima 26. i 27. tog propisa uređeni su identifikacija sudionika i nadzor nad subjektivnim zabranama sudjelovanja u igrama putem sustava provjere koji su morali provoditi priređivači igara na sreću. 
U svrhu provedbe tih odredbi donesena je Odluka Glavne uprave za regulaciju igara na sreću od 12. srpnja 2012. o odobravanju odredbe o provedbi članaka 26. i 27. Kraljevske uredbe 1613/2011 od 14. studenoga o identifikaciji sudionika u igrama na sreću i nadzoru nad subjektivnim zabranama sudjelovanja u igrama na sreću, koja je izmijenjena, kako bi se ojačali postupci provjere identiteta koje provode priređivači igara na sreću u pogledu podataka koje pružaju sudionici, Odlukom Glavne uprave za regulaciju igara na sreću od 31. listopada 2018. o izmjeni određenih odluka o aktivnostima igara na sreću predviđenih Zakonom 13/2011 od 27. svibnja o regulaciji igara na sreću. 
Četiri godine nakon posljednje izmjene i deset godina od odobrenja navedenog regulatornog okvira, s obzirom na iskustvo stečeno u tom razdoblju primjereno je ažurirati te postupke provjere identiteta koje provode priređivači igara na sreću novom izmjenom Odluke od 12. srpnja 2012. 
Konkretno, ovom se Odlukom ažuriraju obveze priređivačâ u vezi s obavijestima koje moraju dostaviti Glavnoj upravi za regulaciju igara na sreću, čime se uklanja, s jedne strane, obveza dostave određenih izvješća povezanih s brojem upita te čime se uvodi obveza dostavljanja obavijesti o brisanju evidencije o korisniku. Isto tako, uređen je telematski pristup dijelu matičnih knjiga koji se odnosi na preminule osobe, putem Službe za provjeru identiteta, te su utvrđeni uvjeti pod kojima će priređivači provoditi redovne provjere identiteta sudionika i provjeru postojanja subjektivne zabrane sudjelovanja, na vlastitu inicijativu ili na zahtjev Glavne uprave za regulaciju igara na sreću. 
Konačno, izmijenjena je Odluka Glavne uprave za regulaciju igara na sreću od 6. listopada 2014. o odobravanju podatkovnog modela sustava za nadzora informacija koji odgovara evidenciji priređivanja igara na sreću radi uvođenja novog statusa igrača.  
Ovaj instrument podliježe postupku pružanja informacija u području tehničkih normi i propisa te pravila o uslugama informacijskog društva, predviđenom Direktivom (EU) 2015/1535 Europskog parlamenta i Vijeća od 9. rujna 2015. o utvrđivanju postupka pružanja informacija u području tehničkih propisa i pravila o uslugama informacijskog društva.
Na temelju toga i na temelju pozitivnog izvješća Državnog odvjetništva Ministarstva zaštite potrošača, Glavna uprava utvrđuje sljedeće: 
Prvi članak. Izmjena Odluke od 12. srpnja 2012. o odobravanju instrumenta za provedbu članaka 26. i 27. Kraljevske uredbe 1613/2011 od 14. studenoga o identifikaciji sudionika u igrama na sreću i nadzoru nad subjektivnim zabranama sudjelovanja u igrama na sreću, kako slijedi:
Jedan. Stavak 7. točka 6. Priloga I. briše se.
Dva. Stavak 11. točka 5. Priloga I. briše se.
Tri. U trinaesti stavak Priloga I. dodaje se novi podstavak 4., koji glasi kako slijedi: 
„4. Priređivač mora obavijestiti Glavnu upravu za regulaciju igara na sreću o brisanju registracija korisnika. Obavijest se mora dostaviti putem Službe za provjeru identiteta sudionika Glavne uprave za regulaciju igara na sreću. Glavna uprava za regulaciju igara na sreću gospodarskim subjektima ne stavlja na raspolaganje informacije o izbrisanim registracijama korisnika u skladu sa stavkom 11. stavkom 3. ove Odluke. Zahtjev upućen priređivaču za aktivaciju prethodno izbrisane registracije korisnika zahtijeva identifikaciju sudionika i potvrdu toga da sudionik nije obuhvaćen subjektivnom zabranom u skladu s uvjetima utvrđenima u ovoj Odluci.”
Četiri. U Prilog I. umeće se četrnaesti stavak, koji glasi kako slijedi:
„Četrnaest. Nadzor nad zabranama pristupa igrama na sreću preminulim osobama. 
1. Glavna uprava za regulaciju igara na sreću priređivačima igara na sreću stavlja na raspolaganje sustav telematskog pristupa dijelu matičnih knjiga koji se odnosi na preminule osobe, putem Službe za provjeru identiteta sudionika Glavne uprave za regulaciju igara na sreću, kako bi mogli provjeriti jesu li sudionici preminuli.
2. Priređivači igara na sreću moraju svaki dan provjeravati da sudionici s aktivnom registracijom korisnika nisu registrirani kao preminuli u Službi za provjeru identiteta sudionika Glavne uprave za regulaciju igara na sreću. U tu će svrhu Glavna uprava za regulaciju igara na sreću prema navedenoj učestalosti generirati i stavljati na raspolaganje priređivačima ažuriranu računalnu datoteku u koju su unesene izmjene koje su, zbog upisa podataka u dio matičnih knjiga koji se odnosi na preminule osobe, nastale pri Službi za provjeru identiteta sudionika Glavne uprave za regulaciju igara na sreću i koje utječu na sudionike koje je registrirao svaki priređivač. Ako zbog tehničkih razloga ili nedostataka u dostupnosti usluge Glavna uprava za regulaciju igara na sreću priređivačima ne može staviti na raspolaganje ažuriranje podataka, provjera će se provesti na temelju podataka sadržanih u posljednjem ažuriranju. 
U slučajevima u kojima promjene ukazuju na upis bilo kojeg sudionika s aktivnom registracijom korisnika u dio matičnih knjiga koji se odnosi na preminule osobe, priređivač briše tu registraciju. U tim slučajevima brisanje ne sprečava namirenje računa za igre na sreću i isplatu iznosa koji, putem pologa ili prethodno isplaćenih nagrada, pripadaju zakonitom nasljedniku, u skladu s važećim propisima. Nakon brisanja računa primjenjuju se odredbe stavka 13. podstavka 4. ove Odluke.”
Pet. U Prilog I. umeće se petnaesti stavak, koji glasi kako slijedi:
„Petnaest. Redovni pregledi 
1. Priređivači igara na sreću mogu provoditi posebne provjere svojih sudionika u vezi s njihovom identifikacijom kako bi potvrdili da nisu obuhvaćeni nijednom subjektivnom zabranom sudjelovanja sukladno uvjetima ove Odluke. Priređivač mora zatražiti odobrenje i dostaviti obavijest o početku i završetku tih postupaka provjere putem Službe za provjeru identiteta sudionika Glavne uprave za regulaciju igara na sreću sukladno uvjetima koje je utvrdila Glavna uprava za regulaciju igara na sreću.
2. Glavna uprava za regulaciju igara na sreću može zahtijevati od priređivača igara na sreću da provedu posebne provjere svojih sudionika u vezi s njihovom identifikacijom kako bi potvrdili da nisu obuhvaćeni nijednom subjektivnom zabranom sudjelovanja sukladno uvjetima ove Odluke. U tu će svrhu Glavna uprava za regulaciju igara na sreću generirati i staviti priređivačima na raspolaganje računalnu datoteku s predmetnim sudionicima i radnjom koju treba provesti. Priređivači igara na sreću moraju svakodnevno provjeravati postoje li ti spisi putem Službe za provjeru identiteta sudionika Glavne uprave za regulaciju igara na sreću i, ako je to potrebno, provesti potrebne mjere.”
Drugi članak. Izmjena Odluke od 6. listopada 2014. o odobravanju podatkovnog modela sustava za nadzor informacija koji odgovara evidenciji priređivanja igara na sreću, kako slijedi: 
Stavak 3.5.7.2. („Status igrača”) Priloga I. zamjenjuje se sljedećim: 
„3.5.7.2. Status igrača 
‚Status’ igrača sastoji se od dva polja:  
EstadoCNJ, u kojem se od gospodarskog subjekta traži da navede jedno od sljedećeg:  
● A: Aktivan. Odgovara statusu koji igrač ima nakon što je uredno identificiran i nakon što su podaci o njegovu identitetu provjereni na temelju dokumenata. 
● PV: Provjera dokumenata je u tijeku. Odgovara statusu igrača čiji identitet nije uredno potvrđen putem sustava za provjeru na temelju dokumenata. 
● S: Suspendiran. Odgovora statusu igrača kojeg je priređivač igara na sreću nakon dvije uzastopne godine neaktivnosti odlučio suspendirati. 
● C: Izbrisan. Odgovora statusu igrača koji je, nakon što su protekle četiri godine od suspenzije, izbrisan. 
● CD Izbrisan zbog smrti. Odgovara statusu igrača koji je identificiran kao preminula osoba.
● SC: Privremena suspenzija. Odgovara statusu igrača kojeg je priređivač igara na sreću stavio pod privremenu suspenziju zbog sumnje na tajno ili prijevarno ponašanje ili zbog toga što je trećim stranama dopustio uporabu registracije korisnika. 
● AC: Otkazivanje ugovora. Odgovara statusu igrača koji je pod privremenom suspenzijom i za kojeg je, prema mišljenju priređivača igara na sreću, dokazano da je počinio prijevarno ili tajno ponašanje ili da je dopustio uporabu svojeg korisničkog računa trećoj strani, zbog čega je priređivač igara na sreću jednostrano raskinuo ugovor. 
● PR: Subjektivna zabrana. Odgovara statusu igrača koji podliježe bilo kojoj subjektivnoj zabrani iz članka 6. Zakona 13/2011 (maloljetnici, osobe registrirane u RGIAJ-u, udruženja itd.) 
● AE: Samoisključenje. Odgovora statusu igrača koji je dobrovoljno odlučio isključiti se iz igre na sreću koju nudi priređivač igara na sreću. 
● O: Ostalo. Ostale situacije u kojima bi se mogao naći igrač, a koje nisu obuhvaćene nekom od prethodno navedenih situacija. 
EstadoOperador [status priređivača], u koji priređivač unosi naziv statusa kako je navedeno na njegovoj platformi.”
Jedina završna odredba. Stupanje na snagu
Ova Odluka stupa na snagu šest mjeseci nakon objave u „Službenom listu”.   

Madrid, XX. YY. 2022.

